FI Euroopan unionin virallinen lehti C 130/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskevan hakemuksen julkaiseminen

(2018/C 130/06)

Euroopan komissio on hyväksynyt tämän annetun asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”CANINO”

EU-nro: PDO-IT-01506-AM01 – 28.11.2017

SAN ( X ) SMM ( ) APT ( )

1. Hakijaryhmä ja oikeutettu etu

Oleificio Sociale Cooperativo di Canino (Caninon osuustoiminnallinen öljynpuristamo), jonka rekisteröity toimipaikka on Via Montalto 48, 01011 Canino (VT), Italia. Osuustoiminnallinen öljynpuristamo koostuu tuottajista, ja se on 14 päivänä lokakuuta 2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen tekemiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☐ Tuotteen kuvaus — ☐ Alkuperätodisteet — ☒ Tuotantomenetelmä — ☐ Yhteys maantieteelliseen alkuperään — ☐ Merkinnät — ☒ Muu: Ilmaisu ”valvottu” on korvattu asianmukaisemmalla ilmaisulla ”suojeltu”. Eritelmään on lisätty erillinen artikla, joka koskee alkuperätodisteita ja joka ei sisältynyt voimassa olevaan eritelmään. Eritelmään on lisätty erillinen artikla, joka koskee yhteyttä maantieteelliseen alueeseen ja joka ei sisältynyt voimassa olevaan eritelmään. Eritelmään on lisätty vaihtoehto tuotteen pitämisestä kaupan keraamisissa astioissa. Eritelmän artiklat on numeroitu uudelleen.

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☒ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos/muutokset

Tuotantomenetelmä

Ehdotetaan, että poistetaan kohta, joka liittyy istutusetäisyyksiin sekä viljely- ja leikkaamismenetelmiin.

Poistettu kohta kuuluu seuraavasti:

”Istutusetäisyyksien, viljelymenetelmien ja leikkaamisen on oltava yleisesti käytössä olevia ja joka tapauksessa sellaisia, etteivät ne muuta oliivien tai oliiviöljyn ominaisuuksia.”

Muutos on perusteltu, koska tämä kyseessä on yleisluonteinen kohta. Siinä ei täsmennetä mitään tietoja istutusetäisyyksistä tai leikkaamismenettelyistä, joten tuote-eritelmään ei lisätä mitään. Muutosta on pidettävä vähäisenä, koska tämän kohdan poistaminen ei muuta viljely- ja leikkaamismenetelmiä, vaan sillä pyritään selkeyttämään eritelmää.

Oliivitarhojen puiden enimmäismäärä hehtaaria kohti on lisätty 300:sta 700:aan.

Voimassa oleva seuraava sanamuoto:

”Perinteisten viljelymenetelmien, joiden perusteella sekaviljelyä harjoittavien oliivitarhojen istutustiheys on 60 puuta hehtaaria kohti, lisäksi oliivintuotantoon erikoistuneissa tarhoissa sallitaan muut viljelymenetelmät, joiden perusteella istutustiheys on enintään 300 puuta hehtaaria kohti.”

korvataan seuraavasti:

”Perinteisten viljelymenetelmien, joiden perusteella sekaviljelyä harjoittavien oliivitarhojen istutustiheys on 60 puuta hehtaaria kohti, lisäksi oliivintuotantoon erikoistuneissa tarhoissa sallitaan muut viljelymenetelmät, joiden perusteella istutustiheys on enintään 700 puuta hehtaaria kohti.”

Muutos johtuu tarpeesta mukauttaa oliivinviljelyä yksilöidyllä alueella ammattimaisempaan hoitotapaan, jolla oliivinviljelyperinne voidaan sovittaa yhteen alan yritysten kannattavuusnäkökohtien kanssa. Vuosien ajan tehdyt testit ovat osoittaneet, että SAN:n piiriin kuuluvalla alueella (kun otetaan huomioon käytetyt oliivipuulajikkeet) 700 puun tiheys hehtaaria kohti ei vaikuta tuote-eritelmässä määriteltyihin tuotteen ainutlaatuisiin fysikaalis-kemiallisiin ja aistinvaraisiin ominaisuuksiin. Se pikemminkin vähentää viljelmien hoitokustannuksia ja lisää siten tilojen kannattavuutta.

Enimmäistuotanto hehtaaria kohti on nostettu 9:stä 12 tonniin hehtaaria kohti, ja enimmäistuotanto yhdistelmä- tai sekaviljelmillä on määritetty.

Voimassa oleva seuraava sanamuoto:

”Oliivinviljelyyn erikoistuneilla viljelmillä oliivien enimmäistuotanto hehtaaria kohti saa olla enintään 9 000 kg.”

korvataan seuraavasti:

”Oliivinviljelyyn erikoistuneilla viljelmillä oliivien enimmäistuotanto hehtaaria kohti saa olla enintään 12 tonnia, ja sekaviljelmillä enimmäistuotanto saa olla enintään 0,15 tonnia oliivipuuta kohti.”

Enimmäistuotanto hehtaaria kohti on noussut 12 tonniin, koska puiden enimmäismäärä hehtaaria kohti on noussut.

Vuosien kuluessa on käynyt myös selväksi, että eritelmässä määritetty enimmäistuotanto on arvioitu liian pieneksi, koska sitä pidettiin keskimääräisenä arvona. Siinä ei otettu huomioon sitä, että alueella viljellyt jotkin lajikkeet ovat suurikokoisia ja vahvoja puita, joiden tuotanto vaihtelee. Tämä johtaa sykliseen tuotantoon, joka pysyy rajallisena yhden tai useamman vuoden ajan ja jota seuraa vuosi, jolloin muodostunut ravintovarasto nostaa tuotannon kohtalaisen korkealle tasolle.

Eritelmässä mainitaan nyt myös sekaviljelyä harjoittavien oliivitarhojen enimmäistuotos puuta kohti. Näin poistetaan tarve suorittaa laskelmat oliivinviljelyyn käytetyn todellisen pinta-alan perusteella.

Edellä esitettyjä muutoksia on pidettävä vähäisinä, koska ne eivät liity tuotteen olennaisiin ominaisuuksiin eivätkä kuulu mihinkään asetuksen 53 artiklan 2 kohdassa mainittuihin tapauksiin.

Sadonkorjuun alkamispäivää on aikaistettu.

Voimassa oleva seuraava sanamuoto:

”Oliivit korjataan oliivipuun kunkin satovuoden 10. lokakuuta ja 15. tammikuuta välillä.”

korvataan seuraavasti:

”Oliivit korjataan oliivipuun kunkin satovuoden 1. lokakuuta ja 31. joulukuuta välillä.”

Oliivien korjuuajankohtaa on aikaistettu useista syistä, jotka liittyvät ensisijaisesti ympäristöön ja ilmastoon, jatkuviin muutoksiin, jotka johtavat oliivien varhaiseen kypsymiseen.

Lisäksi maatalouden näkökulmasta nyt ymmärretään, että öljyn laatu paranee, jos korjuu tapahtuu aikaisemmin. Kasvien terveydentilan näkökulmasta aikainen korjuu minimoi kärpästen aiheuttaman laadullisen ja määrällisen vahingon.

Edellä olevaa muutosta on pidettävä vähäisenä asetuksen 53 artiklan 2 kohdan perusteella.

Viimeiset kaksi kohtaa on poistettu, koska ne eivät ole enää lainsäädännön mukaisia ja koska tarkastukset, joilla varmistetaan, että tuote on eritelmän mukainen, suorittaa asetuksen (EU) N:o 1151/2012 säännösten mukaisesti nimetty viranomainen.

Poistetut kohdat kuuluvat seuraavasti:

”Oliivit on ilmoitettava 5. helmikuuta 1992 annetun lain 169 soveltamissäännöksistä 4. marraskuuta 1993 annetun ministeriön asetuksen N:o 573 mukaisen menettelyn perusteella koko korjuuta varten vahvistetun määräajan puitteissa. Korjuutoimien aikana voidaan kuitenkin pyytää väliaikaista todistusta saadusta tuotteesta esittämällä vaaditut asiakirjat ja ilmoittamalla lopullisessa tuotantoilmoituksessa korjuutoimien yksityiskohdat.”

Muuta

Eritelmän artiklat on numeroitu uudelleen, koska voimassa olevaan eritelmään on lisätty artikloja, jotka eivät sisältyneet siihen aiemmin.

Ilmaisu ”valvottu” on korvattu asianmukaisemmalla ilmaisulla ”suojeltu”.

Eritelmään on lisätty erillinen artikla, joka koskee alkuperätodisteita ja joka ei sisältynyt voimassa olevaan eritelmään.

”4 artikla Alkuperätodisteet Tuotantoprosessin jokaista vaihetta seurataan, ja saapuvat ja lähtevät määrät kirjataan. Tuotteen jäljitettävyys varmistetaan ilmoittamalla oliivinviljelijät (maatilat), puristajat ja pakkaajat valvontaelimen ylläpitämiin erityisiin rekistereihin. Valvontaelin valvoo eritelmän tai asianomaisen valvontasuunnitelman mukaisesti kaikkia kyseisiin rekistereihin merkittyjä luonnollisia henkilöitä ja oikeushenkilöitä.”

Eritelmään on lisätty erillinen artikla, joka koskee yhteyttä maantieteelliseen alueeseen ja joka ei sisältynyt voimassa olevaan eritelmään, mutta sisältyi komissiolle lähetettyyn yhteenvetoon.

”7 artikla Yhteys maantieteelliseen alueeseen Oliivinviljely tällä alueella, joka oli etruskien sivilisaation kehto, ulottuu muinaisiin aikoihin. Oliivipuut kasvavat luonnonvaraisina, ja ne ovat olleet perustana monille paikannimille, jotka ovat edelleen käytössä, kuten ”Poggio Olivastro”. Jo etruskien aikaan ihmiset keräsivät näiden puiden hedelmiä kopistelemalla niitä pitkillä kepeillä oksista irti, kuten maljakkomaalaukset ja hautafreskot osoittavat. Vuosisatoja vanhat oliivipuut, jotka ovat kasvaneet tammiin verrattavaan suureen, majesteettiseen kokoon, ovat todiste paikallisten asukkaiden ikiaikaisesta oliivinviljelyperinteestä, ja niiden harmaanvihreä väri on tunnusomainen loivasti kumpuilevalle maastolle. Caninon alue kuului lähimenneisyydessä prinssi Torlonian maihin 1950-luvulle saakka, jolloin maa annettiin maareformissa talonpojille. Maareformin myötä oliivinviljely lisääntyi nopeasti. Lyhyessä ajassa paljas maasto muuttui uusiksi vehreiksi oliivitarhoiksi. Myöhemmin, 1960-luvulla, oliivinviljelyssä alkoi suuri muutos, kun käyttöön otettiin oliivien tehoviljelyyn erikoistuneet oliivitarhat. Pelkästään Caninossa istutettiin tätä järjestelmää käyttäen 694 hehtaaria oliivitarhoja. Vuonna 1965 perustettiin Caninon osuustoiminnallinen öljynpuristamo paikallisen maareformielimen Ente Maremman aloitteesta. Osuustoiminnallisessa puristamossa on nyt noin 1 140 jäsentä, jotka tuottavat yli 60 prosenttia alueen kokonaistuotannosta. Canino, etruskien sivilisaation kehto, on kuuluisa oliiveista, jotka ovat aina olleet sen talouden olennainen osa. Canino on alkuperältään etruskikylä, ja keskiajalla se kuului Kirkkovaltioon. Sen jälkeen se oli Castron herttuakunnan alaisuudessa. Palattuaan Kirkkovaltioon vuonna 1808 se myönnettiin palkkiona Lucien Bonapartelle, joka asui Farenese-perheen rakentamassa palatsissa. Caninon vaakunaan on kuvattu koira viittauksena paikan nimeen ja Farnesen perheen kolme heraldista liljaa. Oliivinviljelyn leviämistä helpotti se, että Caninossa tuotettu öljy oli maineikas laatutuote, joka oli aina ollut tunnettu öljymarkkinoilla. Caninosta ja sen öljystä tehtiin 1970-luvulla tärkeä asiantuntijaryhmän epidemiologinen tutkimus, jonka johtajana toimi professori Ancel Keys. Tulokset osoittivat, että Caninon maaseudun asukkaat, jotka tavallisesti kuluttavat alueella tuotettua ekstra-neitsytoliiviöljyä, ovat paremmin suojattuja veritulppariskiä vastaan kuin Suomessa ja Amerikassa elävät ihmiset, jotka käyttävät tavallisesti eläinrasvoja. Canino-ekstra-neitsytoliiviöljyn näkyvyyttä on lisännyt suosittu perinne, Sagra dell’olivo -oliivifestivaali, vuonna 1939 alkanut maaseututapahtuma, joka järjestetään joka vuoden 8. joulukuuta. Öljyn erinomaisen laadun edistämisen ohella tapahtuma tarjoaa tilaisuuden järjestää ravitsemus- ja teknologia-alan huippuasiantuntijoiden kokouksia ja konferensseja. Vuosina 1989–1993 Caninon osuustoiminnallinen öljynpuristamo teki yhdessä maatalouden kehittämiskeskuksen kanssa huolellisen määritystutkimuksen paikallisesta öljyntuotannosta. Se on myös tehnyt yhteistyötä oliivinviljelyn kehittämisen ja oliivintuotantotekniikan alojen tärkeimpien tutkimuskeskusten kanssa. Alkuperänimityksellä ”Canino” varustetulle ekstra-neitsytoliiviöljylle on ominaista kiinteä yhteys 3 artiklassa mainittuun tuotantoalueeseen, jolla on ilmeinen vaikutus tuotteen aistinvaraisiin ja laatuominaisuuksiin, sekä sen vuosisatainen maine. Alueen maaperän ja ilmaston ominaispiirteillä – tuliperäinen maaperä, jonka pH-arvo on 6,5–7,5, 15–16 °C:n keskimääräinen vuotuinen lämpötila, jota tasoittaa Viterbon rannikon merituuli, ja 600–800 mm sademäärä – on kaikilla merkittävä vaikutus Canino-oliiviöljyn laatuun. Öljyn maku on tasapainoinen ja harmoninen, hieman hedelmäinen, siinä on heinämäinen ja/tai artisokan tuoksu, johon liittyy hieman karvas ja pistävä vivahde. Oliivipuu ei ole ainoastaan alueen tuotantoresurssi, vaan myös alueen maisemaa ja ympäristöä leimaava tekijä. Asiantuntevat oliivinviljelijät ja puristajat ovat voineet mukauttaa ja nykyaikaistaa viljely- ja tuotantotekniikkaa, ja heidän ansiostaan oliiviöljyllä on aina ainutlaatuiset ominaisuudet, joita vaativimmatkin kuluttajat ovat aina arvostaneet.”

Eritelmään on lisätty vaihtoehto tuotteen pitämisestä kaupan keraamisissa astioissa.

Voimassa oleva seuraava sanamuoto:

”Canino-ekstra-neitsytoliiviöljy saatetaan kulutukseen lasista tai metallista valmistetuissa säiliöissä, joiden vetoisuus saa olla enintään 5 litraa.”

korvataan seuraavasti:

”Canino-ekstra-neitsytoliiviöljy saatetaan kulutukseen lasista tai metallista valmistetuissa säiliöissä tai keraamisissa astioissa, joiden vetoisuus saa olla enintään 5 litraa.”

Muutos johtuu siitä, että tuottajien on voitava käyttää lahjapakkaukseen sopivia säiliöitä.

YHTENÄINEN ASIAKIRJA

”CANINO”

EU-nro: PDO-IT-01506-AM01 – 28.11.2017

SAN ( X ) SMM ( )

1. Nimi (nimet)

”Canino”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotetyyppi

Luokka 1.5 Rasvat (kuten voi, margariini ja öljyt)

3.2 Kuvaus 1 kohdassa nimetystä tuotteesta

Kulutukseen saatettaessa suojatulla alkuperänimityksellä ”Canino” varustetulla ekstra-neitsytoliiviöljyllä on oltava seuraavat ominaisuudet:

— väri: smaragdinvihreä, kullankeltaisia vivahteita

— tuoksu: hedelmäinen, ja muistuttaa terveitä, tuoreita oliiveja, jotka on kerätty, kun hedelmän kypsyysaste on optimaalinen

— maku: vahva ja karvas ja pistävä jälkimaku

— öljyhappona ilmaistu suurin kokonaishappopitoisuus: enintään 0,5 g/100 g öljyä

— peroksidiluku ≤ 10 mEq O2/kg.

Muiden kemiallisten/fysikaalisten ominaisuuksien, joita ei ole nimenomaisesti mainittu, on oltava ekstra-neitsytoliiviöljyä koskevan lainsäädännön mukaiset

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Suojatulla alkuperänimityksellä ”Canino” varustettu öljy on tuotettava kokonaan tai osittain seuraavista oliivipuulajikkeista: Caninese ja siitä johdetut kloonit, Leccino, Pendolino, Maurino ja Frantoio, joita on oliivitarhoissa joko yksinään tai yhdessä. Mukana voi olla myös muita oliivitarhoissa kasvavia lajikkeita, joiden osuus saa olla enintään 5 prosenttia.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden (oliivien viljely ja kerääminen sekä öljyn puristaminen) on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Erityisten laatuominaisuuksien säilymisen varmistamiseksi koko tuotantoprosessin ajan ja laatuvaatimusten noudattamisen takaamiseksi Canino-oliiviöljy on pakattava aina 4 kohdassa tarkoitetulla maantieteellisellä tuotantoalueella. Canino-ekstra-neitsytoliiviöljy saatetaan kulutukseen lasista tai metallista valmistetuissa säiliöissä tai keraamisissa astioissa, joiden vetoisuus saa olla enintään 5 litraa.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakatun tuotteen merkinnöissä on ilmoitettava seuraava ilmaisu selkeillä muuta tekstiä suuremmilla kirjaimilla, joita ei voi poistaa: ”Canino”. Ilmaisuun ”Canino” on liitettävä unionin SAN-tunnus. Etiketissä voi olla ilmaisu ”suojattu alkuperänimitys” (denominazione di origine protetta) tai sen lyhenne ”SAN” (DOP).

Suojattuun nimitykseen Canino ei saa lisätä mitään muita luonnehdintoja, joita ei ole erityisesti mainittu; tällaisia ovat esimerkiksi laatuun viittaavat adjektiivit fine, scelto, selezionato, superiore ja genuino.

Nimityksen logo on nähtävissä alla.

Kuntiin, niiden osiin tai tuotantoalueen osiin viittaavien ylimääräisten maantieteellisten mainintojen, merkintöjen ja paikannimien käyttö on kielletty.

Nimien, toiminimien ja yksityisten tuotemerkkien käyttö sitä vastoin sallitaan, kunhan ne eivät ole luonteeltaan mainostavia tai omiaan johtamaan kuluttajaa harhaan maantieteellisten nimien osalta erityisesti, kun kyse on suojatun alkuperänimityksen saaneen öljyn tuotantoalueisiin liittyvistä maantieteellisistä nimistä.

Yritysten tai tilojen nimien käyttö sekä viittaukset pakkaamiseen oliivintuotantotilalla, tilojen yhteenliittymän tiloissa tai tuotantoalueella sijaitsevassa yrityksessä sallitaan ainoastaan siinä tapauksessa, että tuote on peräisin yksinomaan kyseisille tiloille tai yrityksille kuuluvista oliivitarhoista kerätyistä oliiveista, ja sen puristaminen ja pakkaaminen ovat tapahtuneet kyseisellä tilalla tai yrityksessä.

Suojatun alkuperänimityksen ”Canino” on oltava etiketissä pysyvästi ja helposti luettavana ja väritykseltään sellaisena, että se eroaa selkeästi etiketin väristä ja erottuu muista sen yhteydessä mahdollisesti olevista merkinnöistä.

Etiketissä on ilmoitettava ne vuodet, joiden aikana oliivit, joista öljy on puristettu, on tuotettu.

4. Maantieteellisen alueen tarkka rajaus

Tuotantoalueeseen kuuluu seuraavien kuntien hallinnollinen alue kokonaan tai osittain: Canino, Arlena, Cellere, Ischia di Castro, Farnese, Tessennano, Tuscania (osittain) ja Montalto di Castro (osittain), jotka sijaitsevat kaikki Viterbon maakunnassa.

5. Yhteys maantieteelliseen alueeseen

Oliivinviljely tällä alueella, joka oli etruskien sivilisaation kehto, ulottuu muinaisiin aikoihin. Oliivipuut kasvavat luonnonvaraisina, ja ne ovat olleet perustana monille paikannimille, jotka ovat edelleen käytössä, kuten ”Poggio Olivastro”. Jo etruskien aikaan ihmiset keräsivät näiden puiden hedelmiä kopistelemalla niitä pitkillä kepeillä oksista irti, kuten maljakkomaalaukset ja hautafreskot osoittavat.

Vuosisatoja vanhat oliivipuut, jotka ovat kasvaneet tammiin verrattavaan suureen, majesteettiseen kokoon, ovat todiste paikallisten asukkaiden ikiaikaisesta oliivinviljelyperinteestä, ja niiden harmaanvihreä väri on tunnusomainen loivasti kumpuilevalle maastolle. Caninon alue kuului lähimenneisyydessä prinssi Torlonian maihin 1950-luvulle saakka, jolloin maa annettiin maareformissa talonpojille. Maareformin myötä oliivinviljely lisääntyi nopeasti. Lyhyessä ajassa paljas maasto muuttui uusiksi vehreiksi oliivitarhoiksi.

Myöhemmin, 1960-luvulla, oliivinviljelyssä alkoi suuri muutos, kun käyttöön otettiin oliivien tehoviljelyyn erikoistuneet oliivitarhat.

Pelkästään Caninossa istutettiin tätä järjestelmää käyttäen 694 hehtaaria oliivitarhoja.

Vuonna 1965 perustettiin Caninon osuustoiminnallinen öljynpuristamo paikallisen maareformielimen Ente Maremman aloitteesta. Osuustoiminnallisessa puristamossa on nyt noin 1 140 jäsentä, jotka tuottavat yli 60 prosenttia alueen kokonaistuotannosta.

Canino, etruskien sivilisaation kehto, on kuuluisa oliiveista, jotka ovat aina olleet sen talouden olennainen osa. Canino on alkuperältään etruskikylä, ja keskiajalla se kuului Kirkkovaltioon. Sen jälkeen se oli Castron herttuakunnan alaisuudessa. Palattuaan Kirkkovaltioon vuonna 1808 se myönnettiin palkkiona Lucien Bonapartelle, joka asui Farenese-perheen rakentamassa palatsissa. Caninon vaakunaan on kuvattu koira viittauksena paikan nimeen ja Farnesen perheen kolme heraldista liljaa. Oliivinviljelyn leviämistä helpotti se, että Caninossa tuotettu öljy oli maineikas laatutuote, joka oli aina ollut tunnettu öljymarkkinoilla. Caninosta ja sen öljystä tehtiin 1970-luvulla tärkeä asiantuntijaryhmän epidemiologinen tutkimus, jonka johtajana toimi professori Ancel Keys. Tulokset osoittivat, että Caninon maaseudun asukkaat, jotka tavallisesti kuluttavat alueella tuotettua ekstra-neitsytoliiviöljyä, ovat paremmin suojattuja veritulppariskiä vastaan kuin Suomessa ja Amerikassa elävät ihmiset, jotka käyttävät tavallisesti eläinrasvoja. Canino-ekstra-neitsytoliiviöljyn näkyvyyttä on lisännyt suosittu perinne, Sagra dell’olivo -oliivifestivaali, vuonna 1939 alkanut maaseututapahtuma, joka järjestetään joka vuosi 8. joulukuuta. Öljyn erinomaisen laadun edistämisen ohella tapahtuma tarjoaa tilaisuuden järjestää ravitsemus- ja teknologia-alan huippuasiantuntijoiden kokouksia ja konferensseja. Vuosina 1989–1993 Caninon osuustoiminnallinen öljynpuristamo teki yhdessä maatalouden kehittämiskeskuksen kanssa huolellisen määritystutkimuksen paikallisesta öljyntuotannosta. Osuustoiminnallinen puristamo on myös työskennellyt yhdessä oliivinviljelyn kehittämisen ja oliivintuotantotekniikan alojen tärkeimpien tutkimuskeskusten kanssa.

Alkuperänimityksellä ”Canino” varustetulle ekstra-neitsytoliiviöljylle on ominaista kiinteä yhteys maantieteelliseen alueeseen, jolla on ilmeinen vaikutus tuotteen aistinvaraisiin ja laatuominaisuuksiin, sekä sen vuosisatainen maine.

Alueen maaperän ja ilmaston ominaispiirteillä – tuliperäinen maaperä, jonka pH-arvo on 6,5–7,5, 15–16 °C:n keskimääräinen vuotuinen lämpötila, jota tasoittaa Viterbon rannikon merituuli, ja 600–800 mm sademäärä – on kaikilla merkittävä vaikutus Canino-oliiviöljyn laatuun. Öljyn maku on tasapainoinen ja harmoninen, hieman hedelmäinen, siinä on heinämäinen ja/tai artisokan tuoksu, johon liittyy hieman karvas ja pistävä vivahde.

Oliivipuu ei ole ainoastaan alueen tuotantoresurssi, vaan myös alueen maisemaa ja ympäristöä leimaava tekijä. Asiantuntevat oliivinviljelijät ja puristajat ovat voineet mukauttaa ja nykyaikaistaa viljely- ja tuotantotekniikkaa, ja heidän ansiostaan oliiviöljyllä on aina ainutlaatuiset ominaisuudet, joita vaativimmatkin kuluttajat ovat aina arvostaneet.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetin kautta seuraamalla linkkiä: http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di produzione all’esame dell’UE”.

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.